Jelaskan Dhéfinisi dari Sakabat dalam bahasa jawa

Ibnu Hajar al-Asqalani asy-Syafi'i naté medharaké:

"Ash-Shabi (sakabat) iku wong kang ketemu karo Rasulullah SAW, iman marang panjenengané lan séda sajeroning kaanan Islam"

Uga ana kang nerangake manawa shahabat yaiku wong kang tau ketemu utawa meruhi Nabi kanthi kaanan iman marang panjenengané, lan sabanjuré séda kanthi iman. Mula, tetep kagolong sakabat sapa kang banjur murtad nanging banjur lumebu Islam manèh kaya ta Syu'bah bin Qais kang murtad sawisé Nabi séda, banjur tobat lan lumebu Islam manèh ing jamane Abu Bakar.

Ora saben wong Islam kang urip ing jaman Nabi isih sugeng bisa diarani shahabat, yaiku manawa dhèwèké durung naté ketemu utawa meruhi Nabi kaya ta Raja Najasyi kang séda nalika Nabi isih sugeng lan Uwais al-Qarni kang dikabaraké déning Nabi duwé donga kang mustajab.

Racaké muslim ndhefinisèkaké para sakabat minangka wong kang ngenal Muhammad, percaya ajarané, lan séda ing kaanan Islam. Para sakabat utama kang lumrahé disebutaké nganti 50 utawa 60 asma, yaiku wong-wong kang cedhak banget karo Muhammad. Sakabat ingaran uga murid Muhammad. Déné cacahé kabèh sakabat akèh banget lan ora ana kang mangerteni cacahé pang pesthi. Nanging uga ana kang ngira-ira cacahé bisa nganti cacah watara 14.000 wong.

Idhèntifikasi marang sakabat, kalebu status lan tingkatané minangka bab kang wigati sajeroning donya Islam amarga bisa kanggo évaluasi kaabsahan sawijining hadis utawa lelaku Nabi kang diriwayataké déning para sakabat.

Ing babagan ngèlmu kadis, kabèh sakabat dihukumi tsiqah lan adil ateges kabèh riwayate para sakabat bisa ditampa lan sah (shahih) tanpa dicacat.

Sakabat kang terakhir tilar donya:

ing Mekah yaiku ‘Amir ibn Watsilah Al La’its, ing taun 110 H.

ing Medinah yaiku Muhamad ibn Robi’ah Al Anshori Al Khazraji séda rikala taun 99 H.

ing nagara Syam yaiku ing kutha Damaskus yaiku Watsilah Ibn Al Asq’ Al Laitsi séda rikala taun 86 H.

ing kutha Khims: ‘Abdullah ibn Bisri al Mazini séda taun 96 H.

ing kutha Bashrah, nagara Irak yaiku Anas bin Malik Al Anshori Al Khazraji séda rikala taun 93 H.

ing kutha Kuffah nagara Irak yaiku ‘Abdullah ibn Abi Aufa Al Aslami séda taun 87 H.

lan ing nagara Mesir yaiku ‘Abdullah ibn Haris ibn Juz Az Zubaidi ing taun 89 H.

radhiyallahu 'anhum (muga Allah paring ridha marang panjenengané sadaya).